Райнер Мария Рилке
Испанска танцьорка

Превод от немски: Стоян Бакърджиев, 1979

chitanka.info

Както кибрит, преди да запламти,

със светващи езици се разгаря,

така започва тя да се върти,

да трепка, да припламва и блести

и в кръглия си танц да се разтваря.

Внезапно става огнена мечта.

Подпалва с къдрите си тя

и завъртява майсторски и с жар

одеждите си в тоя див пожар,

от който, като змии, виж: веднага

две голи, щракащи ръце протяга.

В миг тя улавя огъня с ръка

и го захвърля в своите крака;

с надменен жест пред себе си го мята

и гледа — той бушува по земята,

упорствува, пламти и след това…

Но сигурно, с победоносни тръпки,

усмихва се и вдигайки глава,

тя го премазва с малки, твърди стъпки.

1906

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.